KIRJALLINEN KYSYMYS E-3793/02

esittäjä(t): Dorette Corbey (PSE)ja Marie Isler Béguin (Verts/ALE) komissiolle

(7. tammikuuta 2003)

Aihe: Vuosikertomus Euroopan luonnosta ja sen monimuotoisuudesta

Euroopan parlamentti hyväksyi 14. maaliskuuta 2002 luonnon monimuotoisuutta koskevan päätöslauselmansa(1) äänin 370 puolesta, 8 vastaan ja 14 tyhjää. Parlamentti pyytää 13 kohdassa vuosikertomuksen laatimista Euroopan luonnosta ja sen monimuotoisuudesta. Tiedot Euroopan luonnon monimuotoisuudesta ovat edelleen hajanaisia ja jäsentelemättömiä. Vuosikertomus antaisi Euroopan parlamentille, neuvostolle ja komissiolle mahdollisuuden tarkkailla Euroopan luonnon monimuotoisuuden tilaa ja kehittää nopeita toimia tilanteen niin vaatiessa. Vuosikertomus motivoisi ja innoittaisi varsinaisen työn tekijöitä, sillä edistyminen olisi näkyvää. Taantuman tapahtuessa voitaisiin ottaa käyttöön uusia tai täydentäviä suojelutoimia. Vuosikertomus olisi hyvä lisä nykyisten suojeludirektiivien ja -toimien tehokkuuden arvioimiseen.

1. Onko komissio valmis suostumaan parlamentin pyyntöön ja ehdottamaan Euroopan luontoa ja sen monimuotoisuutta koskevan vuosikertomuksen laatimista?

2. Vuosikertomuksen laatimiseen tarvitaan erilaisia indikaattoreita ja toimittajien verkosto. Aikooko komissio käyttää Euroopan luonnonsuojelukeskuksen hankkimaa kokemusta seurantamenetelmien koordinoimisessa ja kehittämisessä? Miten komissio aikoo hyödyntää Euroopan ympäristöviraston osaamista?

(1) Euroopan parlamentin päätöslauselma komission tiedonannosta neuvostolle ja Euroopan parlamentille Biologista monimuotoisuutta koskevat toimintasuunnitelmat luonnonvarojen säilyttämisen, maatalouden, kalastuksen sekä talous- ja kehitysyhteistyön alalla (KOM(2001) 162 C5-0467/2001 2001/2189(COS)).

Margot Wallströmin komission puolesta antama vastaus

(11. helmikuuta 2003)

Komissio on kysyjän kanssa samaa mieltä siitä, että tiedot Euroopan luonnon monimuotoisuudesta ovat edelleen hajanaisia ja jäsentelemättömiä. Komissio toteaa myös, että säännöllisestä raportoinnista olisi hyötyä parlamentille, neuvostolle ja komissiolle Euroopan luonnon monimuotoisuuden seurannan ja oikein ajoitettujen toimenpiteiden suunnittelun kannalta.

Vaikkakaan tällä hetkellä ei ole olemassa sellaista vuosikertomusta, joka täyttäisi monimuotoisuutta koskevan päätöslauselman 13 kohdassa esitetyt vaatimukset, komissio, jäsenvaltiot ja/tai eurooppalaiset virastot osallistuvat nykyisin eri raportointiprosesseihin, joilla saavutetaan päätöslauselman tavoite ainakin osittain. Näitä ovat yleiset vuosikertomukset (esim. keväisin annettava vuosikertomus, Euroopan ympäristölainsäädännön täytäntöönpanoa ja valvontaa koskeva vuosiselvitys ja mahdollisesti vuosittainen ympäristöpolitiikan tarkistus) ja luonnon monimuotoisuutta koskevan strategian ja toimintasuunnitelmien sekä lintu- ja luontotyyppidirektiivien(1) nojalla säännöllisesti vaikkakaan ei vuosittain annettavat kertomukset sekä Euroopan ympäristökeskuksen (EEA) eri raportit.

Luontoa ja sen monimuotoisuutta koskevan yhteisön säännöstön mukainen nykyinen kolme- ja kuusivuotiskausiin perustuva raportointi kuvastaa kunkin välineen hyväksymisajankohtana saavutettua konsensusta raportointikausien asianmukaisuuden ja toteutettavuuden osalta. Näin voidaan kysyä, missä määrin vuosittainen raportointi luonnosta ja sen monimuotoisuudesta on toteutettavissa ja tarpeen ja vallitseeko jäsenvaltioissa ja yhteisön toimielimissä asiasta yhteisymmärrys.

Seuranta ja indikaattorit tukevat raportointia, ja näitä asioita käsitellään parhaillaan. Erityisesti EEA valmistelee komissiota varten monimuotoisuusindikaattorien sarjaa, jonka avulla voidaan seurata edistystä monimuotoisuutta koskevien toimintasuunnitelmien puitteissa. Saattaisi olla mahdollista poimia osa näistä indikaattoreista vuosittain kerättäviä tietoja ja analyyseja varten. EEA (ja sen teemakeskus) on lisäksi tehnyt sopimuksen Euroopan luonnonsuojelukeskuksen (European Centre for Nature Conservation, ECNC) kanssa luonnonsuojelun seurantamenetelmien tarkistuksesta. Komissio, EEA (ja sen teemakeskus), Yhdistyneen kuningaskunnan Joint Nature Conservation Committee, ECNC ja Yhdistyneiden Kansakuntien ympäristöohjelman Euroopan aluevirasto (UNEP-ROE) toimivat aktiivisesti muissa asiaan liittyvissä aloitteissa, joita ovat Natura 2000 -alueiden seuranta, yhteisön luontodirektiiveihin liittyvän luonnonsuojelukehityksen seuranta ja arviointi, seurantaa ja indikaattoreita koskeva kansainvälinen työryhmä (Bio-MIN); Euroopan luonnon monimuotoisuuden seurantaa ja indikaattoreita koskeva viitekehys (European Biodiversity Monitoring and Indicator Framework, EBMI-F), maatalouden ympäristöindikaattoreiden kehittäminen (osana IRENA-hanketta) sekä (myös luontoa ja sen monimuotoisuutta koskevien) indikaattorien kehittäminen maaseudun kehittämisohjelmien seurantaa varten. Komissio aikoo jatkossakin näissä asioissa tukeutua EEA:oon ja päteviin sopimuskumppaneihin, kuten ECNC:hen.

Komissio toteaa yhteenvetona, että vaikka joistakin päätöslauselman kohdassa 13 mainituista asioista on asianmukaista ja mahdollista raportoida vuosittain, tässä vaiheessa ei ole mahdollista eikä asianmukaista tuottaa vuosittain raporttia, joka kattaisi kaikki kyseiset asiat. Komissio tutkii kuitenkin mielellään, missä määrin asiat sisältyvät nykyisiin raportteihin, olisiko mahdollista ja asianmukaista korjata olemassa olevia puutteita ja edellyttävätkö luonnon monimuotoisuuden muutosvauhti, ohjelmien ja hankkeiden edistymisvauhti sekä tiedon saatavuus jokavuotista raportointia. Tässä tarkistuksessa otettaisiin huomioon seurantaa ja indikaattoreita koskeva tarkastelu, sillä se tarjoaisi sopivan pohjan luontoa ja sen monimuotoisuutta koskevaan valikoivaan vuosittaiseen raportointiin. Komissio esittää, että monimuotoisuutta koskevan strategian ja toimintasuunnitelman tuleva tarkistus tarjoaa sopivan mahdollisuuden tarkistaa myös luontoa ja sen monimuotoisuutta koskevia raportointimenettelyjä.

(1) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979) ja neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).